Nóg ŉ internasionale toekenning vir plaaslike filmAkteurs soos Deon Lotz, Armand Aucamp, Crystal Donna Roberts, Jacques Bessenger en Brendon Daniels is te sien in Krotoa (Foto: Facebook) Die veeltalige Suid-Afrikaanse fliek Krotoa het onlangs sy negende internasionale toekenning verower. Die fliek het die toekenning vir beste verhalende rolprent by die Montreal International Black-filmfees gewen. Dié fees is van 27 September tot 1 Oktober in Montreal in Kanada gehou. Ander buitelandse flieks wat ook vertoon is, sluit in Carpinteros, Kalushi – The Story of Solomon Mahlangu en Dabka. “Ons is ongelooflik geëerd dat die storie van dié belangrike verhaal oor ŉ buitengewone vrou in ons geskiedenis hierdie toekenning ontvang het,” het Roberta Durrant, die film se regisseur en vervaardiger, gesê. Krotoa sal ook as die openingsfliek vertoon word by die Toronto-filmfees wat op 14 en 15 Oktober gehou word. Die fliek het reeds agt ander toekennings verower waaronder ’n toekenning van uitnemendheid by die Internasionale Rolprentfees vir Vroue, Sosiale Kwessies en Zero-diskriminasie, ’n beste rolprent van die fees-toekenning by die Depth of Field Internasionale Filmfees en ’n platinum-toekenning by die Internasionale Rolprenttoekennings. Krotoa is geskryf deur Kaye Ann Williams en Margaret Goldsmid. ŉ DVD van die fliek word in Desember vanjaar uitgereik.